
[bookmark: _Toc256000000]FORSLAG TIL EUROPA-PARLAMENTETS BESLUTNING
om konkurrencepolitik – årsberetning 2025

(2025/2134(INI))
Europa-Parlamentet,
–	der henviser til traktaten om Den Europæiske Unions funktionsmåde (TEUF), særlig artikel 101-109,
–	der henviser til Europa-Parlamentets og Rådets forordning (EU) 2022/1925 af 14. september 2022 om åbne og fair markeder i den digitale sektor og om ændring af direktiv (EU) 2019/1937 og (EU) 2020/1828 (forordningen om digitale markeder)[footnoteRef:2]1, [2: 1 EUT L 265 af 12.10.2022, s. 1, ELI: http://data.europa.eu/eli/reg/2022/1925/oj.] 

–	der henviser til Europa-Parlamentets og Rådets forordning (EU) 2022/2065 af 19. oktober 2022 om et indre marked for digitale tjenester og om ændring af direktiv 2000/31/EF (forordning om digitale tjenester)[footnoteRef:3]2, [3: 2 EUT L 277 af 27.10.2022, s. 1, ELI: http://data.europa.eu/eli/reg/2022/2065/oj.] 

–	der henviser til Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser ("EF-fusionsforordningen")[footnoteRef:4]3, [4: 3 EUT L 024 af 29.1.2004, s. 1, ELI: http://data.europa.eu/eli/reg/2004/139/oj.] 

–	der henviser til retningslinjerne for vurdering af horisontale fusioner efter Rådets forordning om kontrol med fusioner og virksomhedsovertagelser[footnoteRef:5]4, [5: 4 EUT C 31 af 5.2.2004, s. 5.] 

–	der henviser til retningslinjerne for vurdering af ikke-horisontale fusioner efter Rådets forordning om kontrol med fusioner og virksomhedsovertagelser[footnoteRef:6]5, [6: 5 EUT C 265 af 18.10.2008, s. 6.] 

–	der henviser til Mario Draghis rapport af 9. september 2024 med titlen "The future of European competitiveness" (Fremtiden for Europas konkurrenceevne) (Draghirapporten),
–	der henviser til sin beslutning af 10. september 2025 om fremme af finansiering af investeringer og reformer med henblik på at styrke den europæiske konkurrenceevne og skabe en kapitalmarkedsunion (Draghirapporten)[footnoteRef:7]6, [7: 6 Vedtagne tekster, P10_TA(2025)0185.] 

–	der henviser til Enrico Lettas rapport af 10. april 2024 med titlen "Much more than a Market – Speed, Security, Solidarity: Empowering the Single Market to deliver a sustainable future and prosperity for all EU Citizens" (Meget mere end et marked – hurtighed, sikkerhed og solidaritet: styrkelse af det indre marked for at skabe en bæredygtig fremtid og velstand for alle EU-borgere) (Lettarapporten),
–	der henviser til rapporten af Jörg Kukies og Christian Noyer af 19. januar 2026 med titlen "Financing Innovative Ventures in Europe",
–	der henviser til Kommissionens meddelelse af 29. januar 2025 med titlen "Et konkurrenceevnekompas for EU" (COM(2025)0030),
–	der henviser til Kommissionens forslag af 21. januar 2026 til Europa-Parlamentets og Rådets forordning om "Digital networks, amending Regulation (EU) 2015/2120, Directive 2002/58/EC and Decision No 676/2002/EC and repealing Regulation (EU) 2018/1971, Directive (EU) 2018/1972 and Decision No 243/2012/EU (Digital Networks Act)" (COM(2026)0016) (foreligger p.t. ikke på dansk),
–	der henviser til det faktuelle resumé af de bidrag, der blev modtaget i forbindelse med den offentlige høring om revisionen af retningslinjerne for horisontale og ikkehorisontale fusioner, som blev offentliggjort den 29. oktober 2025,
–	der henviser til arbejdsdokumentet fra Kommissionens tjenestegrene af 13. oktober 2025 med titlen "Evaluation of the Commission Notice on the application of Articles 87 and 88 on the EC Treaty to State aid in the form of guarantees" (SWD(2025)0330),
–	der henviser til arbejdsdokumentet fra Kommissionens tjenestegrene af 13. oktober 2025 med titlen "Executive summary of the evaluation of the Commission Notice on the application of Articles 87 and 88 of the EC Treaty to State aid in the form of guarantees" (SWD (2025) 0331),
–	der henviser til Kommissionens undersøgelse med titlen "Ex post evaluation of the implementation and effectiveness of EU antitrust remedies"[footnoteRef:8]7, [8: 7 Europa-Kommissionen, Generaldirektoratet for Konkurrence, Ex post evaluation of the implementation and effectiveness of EU antitrust remedies, 2025, https://competition-policy.ec.europa.eu/document/download/53e9348d-4f11-46ef-9098-526e24313ee8_en?filename=kd0125000enn_ex-post_evaluation_antitrust_remedies_study_e-version.pdf.] 

–	der henviser til Europa-Parlamentets og Rådets forordning (EU) 2022/2560 af 14. december 2022 om udenlandske subsidier, der fordrejer det indre marked[footnoteRef:9]8, (forordningen om udenlandske subsidier), [9: 8 EUT L 330 af 23.12.2022, s. 1, ELI: http://data.europa.eu/eli/reg/2022/2560/oj.] 

–	der henviser til Kommissionens meddelelse af 9. januar 2026 med titlen "Retningslinjer for anvendelsen af visse bestemmelser i Europa-Parlamentets og Rådets forordning (EU) 2022/2560 om udenlandske subsidier, der fordrejer det indre marked" (C(2026)0042),
–	der henviser til Kommissionens meddelelse af 26. februar 2025 med titlen "Aftalen om ren industri: En fælles køreplan for dekarbonisering og konkurrenceevne", (COM(2025)0085),
–	der henviser til Kommissionens meddelelse af 4. juli 2025 med titlen "Rammebestemmelser for statsstøtteforanstaltninger til støtte for aftalen om ren industri (rammebestemmelser for statsstøtte i forbindelse med aftalen om ren industri)" (C/2025/7600),
–	der henviser til arbejdsdokument fra Kommissionens tjenestegrene af 4. november 2025, der ledsager Kommissionens meddelelse om rammebestemmelserne for statsstøtte i forbindelse med aftalen om ren industri (SWD(2025)0850),
–	der henviser til Kommissionens afgørelse (EU) 2025/2630 af 16. december 2025 om anvendelse af bestemmelserne i artikel 106, stk. 2, i traktaten om Den Europæiske Unions funktionsmåde på statsstøtte i form af kompensation for offentlig tjeneste ydet til visse virksomheder, der har fået overdraget at udføre tjenesteydelser af almindelig økonomisk interesse, og om ophævelse af afgørelse 2012/21/EU[footnoteRef:10]9 (afgørelsen om tjenesteydelser af almindelig økonomisk interesse) og bilaget hertil, [10: 9 EUT L, 2025/2630, 19.12.2025, ELI: http://data.europa.eu/eli/dec/2025/2630/oj.] 

–	der henviser til forretningsordenens artikel 55,
–	der henviser til betænkning fra Økonomi- og Valutaudvalget (A10-0000/2026),
A.	der henviser til, at EU's konkurrencepolitik skal være fremadskuende, fremme EU-løsninger og innovation og beskytte forbrugerne;
B.	der henviser til, at beskyttelse af det indre marked kræver kompromisløse konkurrenceregler og modstand mod ekstern indflydelse, navnlig fra USA;
Genoprettelse af EU's strategiske autonomi gennem konkurrencepolitik, innovation og digital suverænitet
1.	minder om, at EU's stærke konkurrenceregler er et redskab til at øge konkurrenceevnen på tværs af alle industrier; understreger, at EU's politikker ikke bør føres isoleret, og at bekymring for konkurrenceevnen ikke kan tolkes som mangler i konkurrencepolitikken; minder om, at EU's konkurrenceregler skal støtte EU's politikker såsom industri-, handels- og forbrugerpolitikken og politikken for finansielle tjenesteydelser;
2.	er af den faste overbevisning, at Draghirapporten og Lettarapporten bør anvendes som grundlag for at fastsætte prioriteter på konkurrenceområdet, og opfordrer til, at der følges op på disse rapporter;
3.	understreger den centrale rolle, som konkurrencen spiller i at skabe digitale markedsalternativer og mindske afhængigheden af udbydere uden for EU; opfordrer til, at der opbygges centrale infrastrukturer for at styrke Europas autonomi og innovation, herunder cloudtjenester, AI-infrastrukturer (datacentre og konnektivitet) og finansmarkedsinfrastruktur til at støtte EU's digitale suverænitet;
4.	opfordrer til europæisk præference i strategiske sektorer;
5.	understreger betydningen af vigtige projekter af fælleseuropæisk interesse for finansieringen af store strategiske EU-projekter; opfordrer Kommissionen til at afkorte eller fremskynde anmeldelserne, da de er en byrde for små og mellemstore virksomheder (SMV'er);
6.	glæder sig over håndhævelsen af forordningen om udenlandske subsidier med henblik på at håndtere fordrejninger som følge af udenlandske investeringer; glæder sig over retningslinjerne for forordningen om udenlandske subsidier; foreslår, at handelsforvridninger håndteres via forordningen om udenlandske subsidier og screening af udenlandske direkte investeringer sammen med traditionelle handelspolitiske beskyttelsesinstrumenter;
En uafhængig europæisk konkurrencemyndighed 
7.	opfordrer til en reel uafhængig europæisk konkurrencemyndighed under demokratisk tilsyn, som er adskilt fra den udøvende magt for at udelukke politisk indblanding, og som integrerer kartelregler, fusionskontrol, statsstøtte, forbrugerpolitik og digital håndhævelse; understreger behovet for tilstrækkelige personaleressourcer, faglige kompetencer og beføjelser;
Håndhævelse af forordningen om digitale markeder på baggrund af globale udfordringer 
8.	opfordrer indtrængende Kommissionen til fuldt ud at håndhæve EU's konkurrenceregler for at beskytte Europas reguleringsmæssige autonomi mod politisk pres, navnlig fra USA;
9.	understreger, at effektiv håndhævelse kun kan opnås, hvis reglerne for bekæmpelse af misbrug af dominerende stilling (artikel 102 i TEUF) og forordningen om digitale markeder fungerer i sammenhæng med hinanden og kombinerer forudgående og efterfølgende tilgange; opfordrer Kommissionen til at strømline og tydeliggøre konkurrencereglerne;
10.	støtter håndhævelse i henhold til forordningen om digitale markeder; glæder sig over Kommissionens nylige markedsundersøgelser af cloududbydere såsom Amazon Web Services og Microsoft Azure og dens to sager mod Google om Android-interoperabilitet og fair, rimelig og ikkediskriminerende adgang til anonymiserede Google Search-data;
11.	minder om, at håndhævelsen af forordningen om digitale markeder stadig ikke er optimal; foreslår stabil finansiering gennem et gebyr i forordningen om digitale markeder i lighed med forordningen om digitale tjenester;
12.	opfordrer til, at revisionen af forordningen om digitale markeder, der forventes at finde sted i maj 2026, skal være gennemsigtig, grundig og ambitiøs;
13.	opfordrer indtrængende Kommissionen til at betragte AI- og cloudtjenester som centrale platformstjenester i forordningen om digitale markeder; anmoder Kommissionen om at inddrage SMV'er i høringerne i forbindelse med revisionen af forordningen om digitale markeder;
14.	understreger, at håndhævelsen af forordningen om digitale markeder gælder for alle markedsdeltagere uanset nationalitet; bemærker Bookings gatekeeperstatus og minder om, at de franske og spanske myndigheder har straffet virksomheden for dens paritetsklausuler; opfordrer indtrængende Kommissionen til at træffe håndfaste foranstaltninger i overensstemmelse hermed;
Kartelregler
15.	opfordrer indtrængende Kommissionen til at anvende foreløbige forholdsregler til at standse enhver praksis, der skader konkurrencen, navnlig på digitale markeder i hastig udvikling; opfordrer Kommissionen til at modernisere forordning (EF) nr. 1/2003 og gennemførelsesforordning (EF) nr. 773/2004 i sin kommende revision, navnlig med hensyn til anvendelsen af foreløbige forholdsregler;
16.	bekræfter på ny, at der er behov for et stærkt samarbejde mellem Kommissionen og de nationale konkurrencemyndigheder inden for Det Europæiske Konkurrencenetværk;
17.	noterer sig de igangværende undersøgelser af USA-baserede virksomheder, herunder Kommissionens foreløbige undersøgelse af Visa- og Mastercard-gebyrer; opfordrer Kommissionen til at fortsætte denne undersøgelse og gribe ind for at bevare den europæiske konkurrence; understreger behovet for at revidere forordningen om interbankgebyrer for at imødegå de stigende betalingskortgebyrer og sikre et konkurrencedygtigt og gennemsigtigt marked for europæerne;
Fusionskontrol
18.	understreger, at Europa mangler store virksomheder; mener, at store virksomheder er en strategisk nødvendighed, for at EU kan konkurrere effektivt på de globale markeder, som fremhævet i Lettarapporten;
19.	opfordrer Kommissionen til at anvende konkurrencepolitikkerne dynamisk, tilpasse dem til de nye markedsforhold og analysere virkningerne af fusioner;
20.	opfordrer til en ambitiøs revision af EU's retningslinjer for fusioner, så de i højere grad er i overensstemmelse med EU's industri- og sektorpolitiske mål, samtidig med at der fortsat sikres et højt niveau af forbrugervelfærd; insisterer på, at mens der sikres fair konkurrence, bør kontrollen med fusioner ikke hindre paneuropæiske fusioner, der skaber EU-frontløbere inden for nøglesektorer såsom telekommunikation, bankvæsen, betalinger og energi;
21.	opfordrer Kommissionen til at vedtage en fremadskuende tilgang til fusioner, der tager hensyn til effektivitetsgevinster, giver virksomhederne mulighed for at danne alliancer, når de bidrager til innovation, klimabeskyttelse, modstandsdygtighed og sikkerhed, og som afspejler sektorspecifikke realiteter ud over priser og markedsandele;
22.	minder om, at konkurrence sikrer forbrugernes valgmuligheder; bemærker Netflix' og Paramounts interesse i at overtage Warner Bros og opfordrer til en grundig efterprøvning af fremtidige fusioner inden for det audiovisuelle område;
23.	opfordrer Kommissionen til at opdage og forhindre "dræberopkøb" (dvs. når en virksomhed erhverver kontrol over en innovativ virksomhed for at eliminere dem som en mulig kilde til fremtidig konkurrence), navnlig inden for kunstig intelligens og andre strategiske sektorer; opfordrer indtrængende medlemsstaterne til at give de nationale konkurrencemyndigheder "indkaldelsesbeføjelser", så de kan efterprøve fusioner og overtagelser, hvis dette ikke allerede er tilfældet;
Statsstøtte
24.	glæder sig over rammebestemmelserne for statsstøtte til ren industri; opfordrer til, at rammebestemmelserne for statsstøtte til ren industri gennemføres på en måde, der sikrer en minimal byrde for medlemsstaterne og forhindrer dem i at indgå i støttekapløb;
25.	forventer, at revisionen af den generelle gruppefritagelsesforordning vil modernisere og forenkle statsstøttereglerne med henblik på at mindske bureaukratiet og styrke EU's konkurrenceevne;
26.	glæder sig over vedtagelsen af en revideret afgørelse om tjenesteydelser af almen økonomisk interesse for at sætte medlemsstaterne i stand til at støtte projekter vedrørende økonomisk overkommelige boliger;
Inddragelse af Parlamentet 
27.	beklager, at det ikke modtager tilstrækkelig information om revisionen og gennemførelsen af konkurrencereglerne; insisterer på rettidigt at modtage al den information, det har brug for, og på at blive inddraget fuldt ud i revisionen og gennemførelsen af konkurrencereglerne;
28.	understreger behovet for gennemsigtighed med Parlamentet om alle drøftelser med lande uden for EU, der kan påvirke håndhævelsen af forordningen om digitale markeder;
29.	fremmer udveksling af bedste praksis i internationale fora såsom Det Internationale Konkurrencenetværk og Organisationen for Økonomisk Samarbejde og Udviklings (OECD's) konkurrencekomité; beklager forspildte muligheder såsom det transatlantiske handels- og investeringspartnerskab (TTIP) med USA;
°
°	°
30.	pålægger sin formand at sende denne beslutning til Rådet og Kommissionen.

[bookmark: _Toc256000001]BEGRUNDELSE
I henhold til forretningsordenens artikel 56, stk. 2, kan begrundelsen stadig ændres, og dette kan ske tættere på afstemningen.
I en stadig mere fragmenteret global økonomi, der er præget af geopolitisk pres og stigende markedskoncentration, skal EU's konkurrencepolitik ikke blot sikre effektiv konkurrence på det indre marked, men også forsvare Europas strategiske autonomi og reguleringsmæssige suverænitet. Vores regler skal anvendes uden kompromis og sikre, at økonomisk succes drives af innovation, effektivitet og valgmuligheder for forbrugerne snarere end af misbrug af dominerende stilling. Den seneste tids eksterne pres, navnlig fra USA, har gentagne gange udfordret vores rammer, herunder forordningen om digitale markeder, og en sådan indblanding kan ikke tolereres. Konkurrencepolitikken skal udvikles og blive fremadskuende og støtte europæisk innovation og samtidig stå kraftigt imod ekstern politisk indflydelse. Europa vil ikke outsource sin suverænitet: vores konkurrenceregler er ikke til forhandling, og de kan håndhæves over for alle markedsaktører.
På denne baggrund er vores konkurrenceregler en central søjle i Europas strategiske autonomi. EU's konkurrenceregler har længe støttet bredere EU-mål ved at gøre det muligt for virksomheder at vokse og innovere på rimelige vilkår. Med udgangspunkt i anbefalingerne i Draghirapporten og Lettarapporten skal konkurrencepolitikken tilpasses de nye markedsforhold. Dette omfatter aktiv fremme af teknologivenlige markedsvilkår baseret på åbne standarder og interoperable infrastrukturer. I den forbindelse bør cloudtjenester anerkendes som strategisk europæisk infrastruktur, der er afgørende for digital suverænitet. Vigtige projekter af fælleseuropæisk interesse skal gennemføres hurtigere gennem forenklede eller hurtige anmeldelsesprocedurer, navnlig for SMV'er. Samtidig er håndhævelsen af forordningen om udenlandske subsidier et vigtigt og nødvendigt redskab til at håndtere fordrejninger som følge af udenlandske statsstøttede investeringer. Europa skal forsvare sine markeder og teknologiske forspring.
For at nå disse mål er en effektiv håndhævelse afgørende for troværdigheden af EU's konkurrenceregler. EU bør bevæge sig i retning af en stærk og uafhængig europæisk konkurrencemyndighed under demokratisk tilsyn af Europa-Parlamentet. En sådan myndighed skal være adskilt fra den udøvende magt for at beskytte den mod enhver politisk indblanding på linje med modellen for nationale konkurrencemyndigheder. Dette vil sikre en konsekvent, upartisk og troværdig håndhævelse af EU's konkurrence. Myndigheden bør have beføjelse til at håndhæve kartelregler og regler for fusionskontrol og statsstøtte samt digitale og forbrugerpolitiske regler og være udstyret med tilstrækkelige menneskelige og økonomiske ressourcer. 
Europa bør også styrke sit internationale samarbejde. Europæiske og globale partnere bør gøre fuld brug af internationale fora såsom Det Internationale Konkurrencenetværk (ICN) og OECD's konkurrencekomité for at fremme samarbejde og konvergens i håndhævelsen af konkurrencereglerne.
Med hensyn til forordningen om digitale markeder skal håndhævelsen være streng, uafhængig og ikke til forhandling. Forordningen om digitale markeder er uundværlig for at genoprette konkurrencen på digitale markeder, der domineres af magtfulde gatekeepere. Den skal gælde på lige fod for alle markedsdeltagere og beskytte Europas reguleringsmæssige autonomi mod ekstern politisk indflydelse. Robustheden af EU's konkurrenceregler afhænger af, at forordningen om digitale markeder og reglerne om misbrug af dominerende stilling fungerer i sammenhæng med hinanden, så forudgående og efterfølgende håndhævelse kombineres. Ikke desto mindre illustrerer nylige undersøgelser af store cloudtjenesteudbydere både omfanget og kompleksiteten af håndhævelsen af forordningen om digitale markeder. Vi bemærker, at håndhævelsen af forordningen om digitale markeder fortsat er ujævn og kræver en gennemsigtig og grundig gennemgang, herunder af cloudtjenester og AI-grænseflader, med henblik på at udpege dem som centrale platformstjenester. Håndhævelsen af forordningen om digitale markeder bør understøttes af et særligt tilsynsgebyr svarende til det tilsynsgebyr, der blev indført i henhold til forordningen om digitale tjenester.
Sideløbende hermed er traditionel håndhævelse af kartelreglerne fortsat rygraden i konkurrencepolitikken og skal moderniseres for at håndtere algoritmisk, datadrevet markedsstyrke og kunstig intelligens. Det er nødvendigt at ajourføre forordning (EF) nr. 1/2003 og gennemførelsesbestemmelserne hertil. I den forbindelse er et fuldt samarbejde inden for Det Europæiske Konkurrencenetværk mellem Kommissionen og de nationale konkurrencemyndigheder mere end nødvendigt. Med hensyn til Kommissionens håndhævelse er dens anvendelse af foreløbige forholdsregler fortsat utilstrækkelig og bør normaliseres for at standse konkurrencebegrænsende praksis på markeder i hastig forandring såsom det digitale marked. 
Desuden skal fusionskontrollen også udvikle sig, så den forbliver effektiv med hensyn til at ændre markedsvilkårene. Retningslinjerne for fusioner bør revideres for bedre at afspejle innovation, investeringer og langsigtet konkurrenceevne og samtidig sikre høj forbrugervelfærd og forhindre dræberopkøb, navnlig inden for kunstig intelligens og andre strategiske sektorer. Der er især behov for en fremadskuende tilgang på markederne for telekommunikation og audiovisuelle medier. Samtidig undergraver Europas mangel på store virksomheder i strategiske sektorer Unionens konkurrenceevne og modstandsdygtighed, og der mangler derfor en ramme, der ikke hæmmer paneuropæiske fusioner, og som dermed gør det muligt at skabe europæiske frontløbere i nøglesektorer såsom telekommunikation, betaling, bankvæsen og energi for at kunne konkurrere globalt og sikre Europas strategiske autonomi. Statsstøttepolitikken skal også støtte den grønne og den digitale omstilling uden at fragmentere det indre marked gennem rammebestemmelserne for statsstøtte til ren industri, en forenklet generel gruppefritagelsesforordning og effektive vigtige projekter af fælleseuropæisk interesse.
Endelig skal konkurrencepolitikken være underlagt stærkt demokratisk tilsyn. Europa-Parlamentet skal inddrages fuldt ud og rettidigt i revisionen, gennemførelsen og den eksterne dimension af konkurrencepolitikken, herunder alle drøftelser med tredjelande, der kan påvirke håndhævelsen af forordningen om digitale markeder. Gennemsigtighed og ansvarlighed er afgørende for at opretholde legitimitet, tillid og offentlig støtte til en stærk og troværdig EU-ramme for konkurrence. EU's regler er vores regler: eksterne aktører har ingen vetoret over for, hvordan vi håndhæver konkurrencen. Vores reguleringsmæssige autonomi er en hjørnesten i vores strategiske suverænitet og skal forsvares for enhver pris.

<FootprintIntro></FootprintIntro>
I henhold til artikel 8 i bilag I til forretningsordenen erklærer ordføreren, at han i sin betænkning har medtaget input om forhold, der vedrører sagens emne, som han har modtaget som led i udarbejdelsen af udkastet til betænkning fra følgende interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister[footnoteRef:11]1, eller fra følgende repræsentanter for offentlige myndigheder i tredjelande, herunder deres diplomatiske missioner og ambassader: [11: 1 Interinstitutionel aftale af 20. maj 2021 mellem Europa-Parlamentet, Rådet for Den Europæiske Union og Europa-Kommissionen om et obligatorisk åbenhedsregister (EUT L 207 af 11.6.2021, s. 1, ELI: http://data.europa.eu/eli/agree_interinstit/2021/611/oj).] 

	1. Interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister

	BEUC

	OVH Cloud

	The European Digital Payments Industry Alliance

	Mobile Virtual Network Operator (MVNO)

	Computer and Communications Industry Association (CCIA)

	Forward Global

	2. Repræsentanter for offentlige myndigheder i tredjelande, herunder deres diplomatiske missioner og ambassader



Ordføreren har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

